CIMBแนะจัดพอร์ตรับปี’56
ดอกเบี้ยต่ำราคาหุ้นเริ่มแพงชูกองคอร์ฟิกซ์อินคัมพระเอก
29 พ.ย. 2555

ดอกเบี้ยต่ำราคาหุ้นเริ่มแพงชูกองคอร์ฟิกซ์อินคัมพระเอก
บลจ.ซีไอเอ็มบี มองดอกเบี้ยไม่ขึ้น 2 ปี ชูกองทุน “คอร์ ฟิกซ์ อินคัม” เป็นสินทรัพย์หลักในพอร์ตลงทุน 
นายเจษฎา สุขทิศ ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล กล่าวว่า แนวโน้มอัตราดอกเบี้ยนโยบายในช่วง 2 ปีข้างหน้ามองว่ายังไม่เป็นขาขึ้น เนื่องจากเศรษฐกิจโลกอยู่ในภาวะถดถอยจากผลกระทบปัญหาเศรษฐกิจในยุโรป และขณะนี้หุ้นหลายตัวเริ่มแพงแล้ว 
ดังนั้น บริษัทจึงออกกองทุนเปิดซีไอเอ็มบีพรินซิเพิล คอร์ ฟิกซ์ อินคัม ลงทุนในตราสารหนี้ เพื่อให้เป็นสินทรัพย์หลักในการจัดพอร์ตการลงทุนเสนอขายครั้งแรกวันที่ 26 พ.ย.-4 ธ.ค. 2555
“อัตราดอกเบี้ยนโยบายคงที่ 2.75% ตามความคาดหมายและจากนี้ไปดอกเบี้ยมีโอกาสลดลงได้อีก 12 ครั้ง ขณะที่ดัชนีหุ้นปรับตัวขึ้นใกล้ๆ 1,300 จุด ราคาหุ้นหลายตัวเริ่มแพง จึงคาดว่าปีหน้าผลตอบแทนตลาดหุ้นจะเหลือประมาณ 1015% การลงทุนโดยกระจายการลงทุนน่าจะเหมาะสม” นายเจษฎา กล่าว
สำหรับกองทุนใหม่เป็นกองทุนตราสารหนี้ระยะกลาง กระจายการลงทุนในตราสารหนี้อายุเฉลี่ยประมาณ 2 ปี รวมทั้งจะเพิ่มโอกาสในการลงทุนในพันธบัตรชดเชยเงินเฟ้อของกระทรวงการคลัง ซึ่งจะได้ผลตอบแทนที่ดีในช่วงเงินเฟ้อขาขึ้นและหาผลตอบแทนเพิ่มจากตราสารหนี้ต่างประเทศ อีกทั้งกองทุนยังเปิดให้ซื้อขายได้ทุกวันทำการและเปิดให้นักลงทุนเลือกรับผลตอบแทนคืนระหว่างทางผ่าน การรับซื้อคืนอัตโนมัติด้วย
นายเจษฎา กล่าวว่า กองทุนตั้งเป้าหมายผลตอบแทนสูงกว่ากองทุนตลาดเงิน (มันนี่ มาร์เก็ต) ประมาณ 11.5% หรือผลตอบแทนที่ตั้งเป้าไว้ที่ 3.75-4.25% ต่อปี เหมาะกับนักลงทุนที่รับความผันผวนได้และลงทุนได้ประมาณ 1 ปี
ทั้งนี้ จากข้อมูล 5 ปีย้อนหลังการลงทุนในตราสารหนี้ระยะกลางอายุ 13 ปี ให้ผลตอบแทนสะสมตั้งแต่ปี 2550-2555 สูงถึง 28.3% หรือเฉลี่ยประมาณ 4.6% ต่อปี ซึ่งสูงกว่าอัตราเงินเฟ้อของไทยที่ 18.40% ขณะที่พันธบัตรรัฐบาลระยะสั้นและกองทุนตราสารหนี้แบบกำหนดอายุ 1 ปี ให้ผลตอบแทนสะสม 16.80% และ 18.10% ตามลำดับ ซึ่งต่ำกว่าเงินเฟ้อ
“ในต่างประเทศนักลงทุนจะลงทุนกองทุนแบบนี้สูงถึง 1 ใน 3 ของส่วนแบ่งตลาดทั้งหมด ขณะที่ในไทยมีส่วนแบ่งตลาดน้อยกว่า 5%” นายเจษฎา กล่าว
อย่างไรก็ตาม นักลงทุนสามารถจัดพอร์ตลงทุนกองทุนนี้ 60% หุ้น 20% ทองและกองทุนอสังหาริมทรัพย์อย่างละ 10%
นายเจิดพันธุ์ นิธยายน ประธานเจ้าหน้าที่การตลาด บลจ.ซีไอเอ็มบีพรินซิเพิล กล่าวว่า ปัจจุบันมูลค่าสินทรัพย์กองทุนรวมของบริษัทเพิ่มขึ้นมาอยู่ที่ 1.2 หมื่นล้านบาท เพิ่มขึ้น 4,100 ล้านบาท จากสิ้นปีก่อน
ในส่วนของผลการดำเนินงานของกองทุนบริษัทในปีนี้ขยับขึ้นมาอยู่อันดับต้นๆ ของอุตสาหกรรม